钦定古今图书集成/明伦汇编/宫闱典/第037卷 > 宪宗郭皇后
## 钦定古今图书集成/明伦汇编/宫闱典/第037卷 > 宪宗郭皇后

按《唐书后妃传》：“宪宗懿安皇后郭氏，汾阳王子仪之
孙，父暧，尚昇平公主，实生后。宪宗为广陵王，聘以为
妃。顺宗以其家有大功烈，而母素贵，故礼之异诸妇。
是生穆宗。元和元年，进册贵妃。八年，群臣三请立为
后，帝以岁子午忌”，又“是时后庭多嬖艳，恐后得尊位，
钳掣不得肆，故章报闻，罢穆宗嗣位，上尊号皇太后”，
赠暧太尉，母齐国大长公主，擢兄钊刑部尚书、𫓩金
吾大将军。后移御兴庆宫，凡朔望三朝，帝率百官诣
宫门为寿，或岁时庆问燕飨，后宫戚里内外妇，车骑
骈壅，环珮之声满宫。帝亦豪矜，朝夕供御，务华衍侈，
大称后意。后常幸骊山，登览裴回，诏景王督禁甲从
帝自到昭应奉迎，留帐饮，数日还。帝崩，中人有为后
谋称制者，后怒曰：“吾欲效武氏耶？今太子虽幼，尚可
选重德为辅，吾何与外事哉！”敬宗立，号太皇太后。宝
历仓卒，后召江王嗣皇帝位，是为文宗。文宗性谨孝，
事后有礼，凡羞果鲜珍及四方奇奉，必先献宗庙、三
宫而后御之。武宗喜畋游《角武》抃，择五坊小儿得出
入禁中。他日问后起居，从容请曰：“如何可为盛天子？”
后曰：“谏臣章疏宜审览，度可用用之，有不可，以询宰
相。毋拒直言，勿纳偏言，以忠良为腹心，此盛天子也。”
帝再拜，还索谏章阅之，往往道游猎事。自是畋幸稀小儿武抃等不复横赐矣。宣宗立于后，诸子也，而母
郑故侍儿有曩怨，帝奉养礼稍薄。后郁郁不聊，与一
二侍人登勤政楼，将自陨，左右共持之，帝闻不喜。是
夕，后暴崩。有司上尊谥，葬景陵外园。太常官王皞请
后合葬景陵，以主祔宪宗室。帝不悦，令宰相白敏中
让之。皞曰：“后乃宪宗东宫元妃，事顺宗为妇，历五朝，
母天下，不容有异论。”敏中亦怒。周墀又责谓皞终不
挠。墀曰：“皞信孤直。”俄贬皞句容令。懿宗咸通中，皞还，
为礼官申抗前论，乃诏后主祔于庙。

按《旧唐书》本传：“元和十五年正月，穆宗嗣位，闰正月
册为皇太后。陈仪宣政殿庭，册曰嗣皇帝臣名再拜
言：伏以正坤元，母天下，符至德以昇大号，因景运而
饰鸿徽，焕乎前闻。焯彼古训，以极尊尊亲亲之义，明
因天事地之经，有自来矣。伏惟大行皇帝贵妃，大虹
毓庆，霁月披祥。导灵派于昭回，揖殊仁于气母。范围
百行，表饰六宫。粤在中闱，流宣阴教，辅佐先圣，勤劳
庶工。顾以冲眇，遭罹闵凶，荷成命于守器之时，奉宝
图于铸鼎之日。哀缠易月，痛钜终天，而四海无虞，万
邦有截。仰惟顾复之德，敢扬圣善之风。谨上尊号曰
皇太后。”是日，百寮称庆，外命妇奉贺光顺门。诏：“皇太
后曾祖赠太保、追封岐国公敬之赠”太傅，太后父驸
马都尉暧赠太尉；母虢国大长公主赠齐国大长公
主。后兄司农卿钊为刑部尚书，𫓩为金吾大将军。太
后居兴庆宫，帝每月朔望参拜，三朝庆贺，帝自率百
官诣门上寿。或遇良辰美景，六宫命妇，戚里亲属，车
骑骈噎于南内，銮珮之音，锵如九奏。穆宗意颇奢纵，
朝夕供御，尢为华侈。太后尝幸骊山，登石瓮寺，上命
景王率禁军侍从，帝自于昭应奉迎，游豫行乐，数日
方还。敬宗即位，尊为太皇太后。及宝历季年，凶徒窃
发，昭愍暴殒，内外震骇。宦官迎绛王监国，寻又加害。
太皇太后下令曰：“大行皇帝睿哲多能，对越天命，宜
荷九庙之重，永享亿年之祚。岂谓奸妖窃发，矫专神
器，蛊惑中外，扇诱群情，骇动神人，衅深枭獍。咨尔江
王，聪哲精粹，清明在躬，智算机闲，元谋雷发，躬率义
勇，大清丑类，允膺当璧之符，爰摅枕戈之愤，既歼巨
逆，当享丰福，是命尔陟于元后。宜令司空平章事晋
国公度奉册即皇帝位。”文宗孝而谦谨，奉祖母有礼，
膳羞珍果，蛮裔奇贡，献郊庙之后及三宫而后进御。
武宗即位，以后祖母之尊，门地素贵，奉之益隆。既而
宣宗继统，即后之诸子也，恩礼愈异于前朝。大中年，
崩于兴庆宫，谥曰“懿安皇太后”，祔葬于景陵。后历位
七朝，五居太母之尊，人君行子孙之礼，福寿隆贵，四
十馀年，虽汉之马、邓无以加焉。识者以为汾阳社稷
之功未泯，复锺庆于懿安焉。